CELEX: 62020CN0661
Language: hr
Date: 2020-12-05 00:00:00
Title: Predmet C-661/20: Tužba podnesena 5. prosinca 2020. – Europska komisija/Slovačka Republika

8.2.2021   
            
            
               HR
            
            
               Službeni list Europske unije
            
            
               C 44/32
            
         
      Tužba podnesena 5. prosinca 2020. – Europska komisija/Slovačka Republika
      (Predmet C-661/20)
      (2021/C 44/38)
      Jezik postupka: slovački
      
         Stranke
      
      
         Tužitelj: Europska komisija (zastupnici: C. Hermes, R. Lindenthal, agenti)
      
         Tuženik: Slovačka Republika
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  utvrdi da je Slovačka Republika povrijedila obveze koje ima na temelju članka 6. stavka 3. u vezi s člankom 7. Direktive Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1) time što je programe upravljanja šumama i njihove izmjene, usputne sječe drva i mjere sprečavanja opasnosti za šume i eliminacije štetnih posljedica uzrokovanih prirodnim katastrofama, izuzela iz obveze da, u slučaju kada mogu bitno utjecati na područje mreže Natura 2000, podliježu odgovarajućoj ocjeni njihovih učinaka na predmetna područja sa stajališta ciljeva zaštite tih područja,
               
            
                  —
               
               
                  utvrdi da je Slovačka Republika povrijedila obveze koje ima na temelju članka 6. stavka 2. u vezi s člankom 7. Direktive Vijeća 92/43/EEZ od 21. svibnja 1992. o očuvanju prirodnih staništa i divlje faune i flore time što nije poduzela odgovarajuće radnje s ciljem sprečavanja pogoršanja stanja staništa i značajnih uznemiravanja posebnih područja određenih za zaštitu tetrijeba gluhana (PZP Nízke Tatry SKCHVU018, PZP Tatry SKCHVU030, PZP Veľká Fatra SKCHVU033, PZP Muránska planina-Stolica SKCHVU017, PZP Chočské vrchy SKCHVU050, PZP Horná Orava SKCHVU008, PZP Volovské vrchy SKCHVU036, PZP Malá Fatra SKCHVU013, PZP Poľana SKCHVU022, PZP Slovenský Raj SKCHVU053, PZP Levočské vrchy SKCHVU051 i PZP Strážovské vrchy SKCHVU028),
               
            
                  —
               
               
                  utvrdi da je Slovačka Republika povrijedila obveze koje ima na temelju članka 4. stavka 1. Direktive 2009/147/EZ Europskog parlamenta i Vijeća od 30. studenoga 2009. o očuvanju divljih ptica (2) time što nije poduzela posebne mjere zaštite u odnosu na staništa tetrijeba gluhana u okviru PZP Nízke Tatry SKCHVU018, PZP Tatry SKCHVU030, PZP Veľká Fatra SKCHVU033, PZP Muránska planina-Stolica SKCHVU017, PZP Volovské vrchy SKCHVU036, PZP SKCHVU013 Malá Fatra i PZP Levočské vrchy SKCHVU051, određenih za zaštitu te vrste s ciljem osiguranja njegovog preživljavanja i razmnožavanja na njihovom području raširenosti, i
               
            
                  —
               
               
                  Slovačkoj Republici naloži snošenje troškova postupka.
               
            
         Tužbeni razlozi i glavni argumenti
      
      U skladu s člankom 6. stavkom 3. Direktive o staništima svaki plan ili projekt koji nije izravno povezan s upravljanjem područjem ili potreban za njegovo upravljanje, ali bi na njega mogao imati značajan utjecaj, predmet je ocjene prihvatljivosti utjecaja koje bi mogao imati na ta područje, s obzirom na ciljeve očuvanja područja. Nadležna tijela državne vlasti mogu u svjetlu zaključaka procjene utjecaja na područje odobriti plan ili projekt tek nakon što se uvjere da on neće negativno utjecati na cjelovitost dotičnog područja. U Slovačkoj Republici zakon o zaštiti prirode i zakon o šumama ne osiguravaju da programi upravljanja šumama i njihove izmjene, usputne sječe drva i mjere sprečavanja opasnosti za šume i eliminacije štetnih posljedica uzrokovanih prirodnim katastrofama podliježu odgovarajućoj ocjeni njihovih učinaka na područja mreže Natura 2000. U trenutku isteka roka određenog u obrazloženom mišljenju nisu pravilno preneseni članak 6. stavak 3. u vezi s člankom 7. Direktive o staništima, što nastavlja uzrokovati probleme.
      U skladu s člankom 6. stavkom 2. Direktive o staništima države članice poduzimaju odgovarajuće korake kako bi se u posebnim područjima očuvanja izbjeglo pogoršanje prirodnih staništa i staništa vrsta, kao i uznemiravanje vrsta za koje su ta područja određena, u mjeri u kojoj bi takvo uznemiravanje moglo utjecati na ciljeve te direktive. U skladu s člankom 7. Direktive o staništima, taj se propis primjenjuje i na područja od značaja za Uniju, kao i na posebna zaštićena područja na osnovi Direktive o pticama. Slovačka je na osnovi članka 4. stavka 1. Direktive o pticama odredila 12 posebnih zaštićenih područja radi zaštite tetrijeba gluhana, koji je vrsta iz Priloga I. Direktivi o pticama. Međutim, Slovačka nije poduzela odgovarajuće mjere s ciljem sprečavanja pogoršanja stanja staništa tetrijeba gluhana i s ciljem sprečavanja značajnog uznemiravanja te vrste na tih 12 posebnih zaštićenih područja.
      Slovačka Republika je na osnovi članka 4. stavkom 1. Direktive o pticama imala obvezu donijeti posebne mjere na 12 posebnih zaštićenih područja određenih radi zaštite tetrijeba gluhana, kao i utvrditi posebne ciljeve zaštite. U trenutku isteka roka određenog u obrazloženom mišljenju i u trenutku podnošenja ove tužbe, Slovačka Republika još nije donijela programe potpore za područja zaštićena na osnovi zakona o zaštiti prirode u pogledu staništa tetrijeba gluhana u sedam posebnih zaštićenih područja.
      
         (1)  SL 1992., L 206, str. 7.; SL, posebno izdanje na hrvatskom jeziku, poglavlje 15., svezak 2., str. 14.
      
         (2)  SL 2010., L 20, str. 7.; SL, posebno izdanje na hrvatskom jeziku, poglavlje 15., svezak 32., str. 128.